മരച്ചീനി - വിക്കിപീഡിയ

# മരച്ചീനി

### വിക്കിപീഡിയ, ഒരു സ്വതന്ത്ര വിജ്ഞാനകോശം.

കുറുക്കുവഴി(?)

മരച്ചീനി കൃഷി

മണ്ണിനടിയില്‍ വളരുന്ന ഒരു ഭക്ഷ്യയോഗ്യമായ കിഴങ്ങാണ് മരച്ചീനി. ഇവയുടെ വേരാണ് കിഴങ്ങായി മാറുന്നത്. യൂഫോര്‍ബയേഷ്യ (Euphorbiacea)എന്ന സകുടുംബത്തിലെ അംഗമായ മരച്ചീനിയുടെ ശാസ്ത്രീയനാമം മാനിഹോട്ട് എസ്കുലാന്‍റാ (Manihot esculanta)എന്നാണ്. ഇവയെ തെക്കന്‍ കേരളത്തില്‍ കപ്പ എന്നും വടക്കന്‍ കേരളത്തില്‍ പൂള എന്നും മധ്യകേരളത്തില്‍ പല പ്രദേശങ്ങളിലും കൊള്ളി എന്നുമാണ് അറിയപ്പെടുന്നത്. ഇംഗ്ലീഷില്‍ cassava എന്നു പറയുന്നു. എങ്കിലും കപ്പയുടെ പൊടിയ്ക്കു പറയുന്ന tapioca എന്ന പേരാണ് കേരളത്തില്‍ പ്രചാരം നേടിയത്.

## [തിരുത്തുക] ചരിത്രം

മരച്ചീനിയുടെ ജന്മദേശം ബ്രസീലാണ്. അവിടെയാണ് ഏറ്റവുമധികം ഇനം കപ്പകളും കാട്ട്കപ്പയും കാണപ്പെടുന്നത്. പോര്ത്തുഗീസ്കാരുടെ വരവോടെയാണ് ഏഷ്യ ഭൂഖണ്ഡത്തില്‍ കപ്പകൃഷി തുടങ്ങിയത്. 1740 ല് മൌരീഷ്യസില്‍ മരച്ചീനി കൃഷി ചെയ്തിരുന്നതായി കാണുന്നു. പത്തൊന്‍പതാം നൂറ്റാണ്ടായപ്പോഴേക്കും ഇന്ത്യ,ശ്രീലങ്ക,ജാവാ,ചൈനാ,ഫിലിപ്പീന്‍സ്,മലേഷ്യ,താഇവാന്‍,താഇലന്‍സ് എന്നിവിടങ്ങളില്‍ ഈ കൃഷി വ്യാപകമായികഴിഞ്ഞു.

### [തിരുത്തുക] മരച്ചീനികൃഷി ഇന്ത്യയില്‍

ഇന്ത്യയില്‍ മരച്ചീനി മൂന്നു നൂറ്റാണ്ടുകളായി കൃഷിചെയ്തുവരുന്നു. തങ്ങളുടെ കോളനിയായിരുന്ന ബ്രസീലില്‍നിന്നും പതിനേഴാം നൂറ്റാണ്ടില്‍ പോര്‍ച്ചുഗീസുകാരാണ് ഇന്ത്യയില്‍‍ മരച്ചീനി കൃഷി എത്തിച്ചത്[1]. മലബാറിലായിരുന്നു പോര്‍ച്ചുഗീസുകാരുടെ മേല്‍നോട്ടത്തില്‍ മരച്ചീനികൃഷി പ്രചരിച്ചിരുന്നത്. ഭക്ഷ്യവിഭവമെന്ന നിലയില്‍ മരച്ചീനിയുടെ സാധ്യത മനസ്സിലാക്കിയ വൈശാഖം തിരുനാള്‍ മഹാരാജാവാണ് തിരുവതാംകൂര്‍ പ്രദേശത്ത് ഇതു ജനകീയമാക്കാന്‍ മുഖ്യകാരണക്കാരന്‍. മലയ തുടങ്ങിയ ദേശങ്ങളില്‍ നിന്നും പുതിയ ഇനം മരച്ചീനികള്‍ മഹാരാജാവ് കേരളീയര്‍ക്കു പരിചയപ്പെടുത്തി. രണ്ടാം ലോകമഹായുദ്ധനാളുകളിലെ ക്ഷാമകാലത്ത് (1939-45) ബര്‍മ്മയില്‍ നിന്നും അരി ഇറക്കുമതി നിലച്ചപ്പോള്‍ തിരുവതാംകൂറില്‍ പ്രധാനഭക്ഷ്യവിഭവം മരച്ചീനിയായിരുന്നു[1].

## [തിരുത്തുക] കൃഷി രീതി

നീര്‍വാര്‍ച്ചയുള്ള മണ്ണാണ്‌ കപ്പ കൃഷിക്ക്‌ അനുയോജ്യം. മണ്ണ്‌ ഇളക്കി കൂനകള്‍ ഉണ്ടാക്കിയാണ്‌ സാധാരണ കൃഷി ചെയ്യാറ്‌. ഇത്തരം കൂനകളെ കപ്പക്കൂടം എന്നു വിളിക്കുന്നു. ശൈത്യം കപ്പ കൃഷിക്ക് അനുയോജ്യമല്ല. വെള്ളം കെട്ടിനില്‍ക്കാത്ത മണല്‍ക്കൂട്ടുന്ന നിലങ്ങളില്‍ ചെടി നന്നായി വളരുന്നു. കപ്പത്തണ്ട് ഒരു ചാണ്‍ നീളത്തിലുള്ള ചെറുതുണ്ടുകളാക്കി മുറിച്ച് മണ്ണില്‍ കുഴിച്ച് വച്ചാണ് വളര്‍ത്തുന്നത്. ഓരോ തണ്ടും ഒരു മീറ്റര്‍ അകലത്തില്‍ വേണം നടാന്‍. എട്ട് മുതല്‍ പത്ത് മാസം കൊണ്ട് കിഴങ്ങുകള്‍ പാകമാവുന്നു. കുറഞ്ഞ കാലദൈര്‍ഘ്യം കൊണ്ട് വിളവെടുപ്പിനു പര്യാപ്‌തമാവുന്ന കപ്പയുടെ പ്രധാന ശത്രു പെരുച്ചാഴി അല്ലെങ്കില്‍ എലി വര്‍ഗ്ഗത്തില്‍ പെട്ട ജീവികളാണ്. വെട്ട്കിളിശല്യമോ മറ്റ് പറയത്തക്ക കീടബാധയോ കണ്ടുവരുന്നില്ല.

## [തിരുത്തുക] പോഷകഗുണം

ജലാംശം--59.4 ഗ്രാം
മാംസ്യം--0.7 ഗ്രാം
അന്നജം--38.1 ഗ്രാം
കൊഴുപ്പ്--0.2 ഗ്രാം
ഊര്‍ജം--157 കാലോരി
നാര്--0.6 ഗ്രാം
പൊട്ടാസ്യം--10 മില്ലിഗ്രാം
സോഡിയം--2 മില്ലിഗ്രാം
കാത്സ്യം--50 മില്ലിഗ്രാം
ഫോസ്ഫരസ്--40 മില്ലിഗ്രാം
കരോട്ടീന്‍--ഇല്ല
ജീവകം സി--25 മില്ലിഗ്രാം

ഒരു ഭക്ഷ്യവസ്തു എന്ന നിലയില്‍ കപ്പ പോഷകഗുണം കുറഞ്ഞ ഒരു ആഹാരവസ്തുവായാണ് കണക്കാക്കപ്പെടുന്നത്. കപ്പയിലെ ‘കട്ട്’ ആണ് ഭക്ഷ്യവസ്തു എന്ന നിലയില്‍ ഉള്ള പോരായ്മ. പച്ചക്കപ്പയില്‍ ലിനാമാറിന്‍,ലോട്ടയുസ്ത്രാലിന്‍ എന്നീ രണ്ട് ഗ്ലൈകോസൈഡുകളാണ് പ്രധാനം. ഇവയില്‍ നിന്ന് ഹൈഡ്രോസയനിക് ആസിഡ് അല്പാംശമായി ഉണ്ടാകുന്നതാണ് കപ്പയിലെ കട്ട്. തിളപ്പിച്ച് ഊറ്റുമ്പോള്‍ ഈ വിഷാംശം ഏറെകുറെ മാറ്റപ്പെടുന്നു. കൃത്രിമവളം ചേര്‍ത്ത് കൃഷി ചെയ്യുന്ന കപ്പയിലാണ് കട്ടിന്റെ അംശം ഏറെ കൂടുതല്‍. എന്നാല്‍ ചാരം വളമായി ചേര്‍ത്തുണ്ടാക്കുന്ന കപ്പയില്‍ കട്ടിന്റെ അംശം കുറവായിരിക്കും.

## [തിരുത്തുക] മരച്ചീനിയുടെ പ്രാധാന്യം

കപ്പ പുതുപുതുരൂപങ്ങളണിഞ്ഞ് തീന്മേശയില്‍ എത്താറുണ്ട്. വ്യവസായിക പ്രാധാന്യമുള്ള കപ്പയുടെ നൂറാണ് റൊട്ടി നിര്‍മാണത്തില്‍ ഉപയോഗിക്കുന്നത്. കേക്ക്,മിഠായി,ഇവയുടെ നിര്‍മാണത്തിലും കപ്പനൂറിന്റെ ഉപയോഗം ഉണ്ട്. സ്പഗത്തി,നൂഡിത്സ് തുടങ്ങിയ ഉല്പന്നങ്ങള്‍ കപ്പമാവില്‍നിന്നും ഉണ്ടാക്കുന്നുണ്ട്. കഴിഞ്ഞ ഏതാനും ദശകങ്ങളില്‍ കപ്പയുടെ വലിയ ഒരു വ്യവസായിക ഉപയോഗം കന്നുകാലിത്തീറ്റ നിര്‍മാണരംഗത്ത് ഉണ്ടായിട്ടുണ്ട്.കപ്പ ചേര്‍ത്ത തീറ്റ നല്‍കുന്ന പശുക്കള്‍ കൂടുതല്‍ പാലുല്പാദിപ്പിക്കുന്നതായി നിരീക്ഷണങ്ങള്‍ തെളിയിക്കുന്നു.

കപ്പ ഇലയും നല്ല കാലിത്തീറ്റയാണ്. ഉണക്കിപൊടിച്ച കപ്പ ഇലയില്‍ 20-30 ശതമാനം മാംസ്യമാണ് ഉള്ളത്. കാലികള്‍ക്ക് ഇത് പ്രിയവുമാണ്.കപ്പയുടെ മുഖ്യമായ വ്യവസായിക പ്രാധാന്യം അതില്‍നിന്ന് ഉല്പാതിപ്പിക്കുന്ന സ്റ്റാര്‍ച്ചിനാണ്. ഭക്ഷ്യ,പേപ്പര്‍,എണ്ണ,തുണി വ്യവസായങ്ങളില്‍ വ്യാപകമ്മയി ഉപയോഗിക്കാരുള്ളതാണ്. ആല്‍ക്കഹോള്‍,ഗ്ലൂ നിര്‍മാണത്തിന് ആവശ്യമായ ഡെക്സ്റ്റ്രിന്‍ കപ്പയുടെ മാവില്‍ നിന്നാണ് ഉണ്ടാക്കുന്നത്. സംസ്ഥാനത്തെ കിഴങ്ങ് ഗവേഷണ കേന്ദ്രത്തിന്റെ പഴയ പദ്ധതിയായിരുന്നു മരച്ചീനിചാരായം. പൊതുജനാഭിപ്രായം എതിരായിരുന്നത് കൊണ്ട് ഉപേക്ഷിക്കേണ്ടിവന്നു.

## [തിരുത്തുക] ഗുണവും ദോഷവും

ചില ഗവേഷകര്‍ കപ്പയുടെ ഔഷധസാധ്യതകളെ കുറിച്ച് പഠനങ്ങള്‍ നടത്തിയിട്ടുണ്ട്. ആഫ്രിക്കന്‍ ജനതയുടെ ഇടയിലുള്ള സിക്കിള്‍സെല്‍ അനീമിയ (ഒരു തരം വിളര്‍ച്ചരോഗം)രോഗത്തിന് പ്രതിവിധിയായി കപ്പയുടെ ഉപയോഗം ശുപാര്‍ശ ചെയ്തിട്ടുണ്ടു. കപ്പയിലെ വിഷാംശമായ ഗ്ലൈകോസൈഡുകള്‍ കാന്‍സര്‍ രോഗത്തെ ചെറുക്കാന്‍ സമര്‍ഥമാണെന്ന ഒരു വാദഗതിയും ഉയര്‍ന്നിട്ടുണ്ട്.

ഭക്ഷണത്തില്‍ മാംസ്യത്തിന്റെ അംശം തീരെയില്ലാത്ത ആഫ്രിക്കന്‍ രാജ്യങ്ങളില്‍,കപ്പ മാത്രം കഴിക്കുന്നവരുടെ ഇടയില്‍ ഗോയിറ്റര്‍ രോഗം,വാമനത്തം,ബുദ്ധിമാന്ദ്യം തുടങ്ങിയ തകരാറുകള്‍ പ്രകടമായി കാണുന്നു.

## [തിരുത്തുക] ചിത്രങ്ങള്‍

മരച്ചീനി കിഴങ്ങ് | ഇല

## [തിരുത്തുക] അവലംബം

1. ↑ 1.0 1.1 എഡിസണ്‍, എസ്.; എം. അനന്തരാമന്‍, ടി. ശ്രീനിവാസ് (നവംബര്‍ 2006). Status of Cassava in India; An overall view (in ഇംഗ്ലീഷ്). Central Tuber Crops Research Institute, Thiruvanathapuram, 11.

| ഈ ലേഖനം അപൂര്‍ണ്ണമാണ്. ഇതു പൂര്‍ത്തിയാക്കുവാന്‍ സഹകരിക്കുക.

Retrieved from "http://ml.wikipedia.org../../../%E0%B4%AE/%E0%B4%B0/%E0%B4%9A/%E0%B4%AE%E0%B4%B0%E0%B4%9A%E0%B5%8D%E0%B4%9A%E0%B5%80%E0%B4%A8%E0%B4%BF.html"

സൂചികകള്‍: സസ്യലോകം | അപൂര്‍ണ്ണ ലേഖനങ്ങള്‍

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക

##### ഇതര ഭാഷകളില്‍

- Català
- Deutsch
- English
- Esperanto
- Français
- Italiano
- Nederlands
- 日本語
- Polski
- Português